Diari Oficial de la Generalitat Valenciana


Sumari del DOGV 6124, del 16-10-2009 (2009/11531)

RESOLUCIÓ de 18 d'agost de 2009, del conseller de Medi Ambient, Aigua, Urbanisme i Habitatge, per la qual s'aprova definitivament el Pla especial de reserva de sòl dotacional per a la connexió viària entre els barris de Santa Rosa i Batoi del municipi d'Alcoi.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6124

Data del DOGV
:   16-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11583


Data del document
:   18-08-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Alcoi
    * pla d'urbanisme

RESOLUCIÓ de 18 d'agost de 2009, del conseller de Medi Ambient, Aigua, Urbanisme i Habitatge, per la qual s'aprova definitivament el Pla especial de reserva de sòl dotacional per a la connexió viària entre els barris de Santa Rosa i Batoi del municipi d'Alcoi. [2009/11211]  
Vist l'expedient relatiu al Pla especial de reserva de sòl dotacional per a la connexió viària entre els barris de Santa Rosa i Batoi, promogut per l'Ajuntament d'Alcoi, i de conformitat amb els següents  
Antecedents de fet  
Primer. El Pla especial, acompanyat d'un estudi d'impacte ambiental i un estudi d'integració paisatgística, es va sotmetre a informació pública durant trenta dies hàbils per acord del Ple de l'Ajuntament, de data 29 de febrer de 2008, i es va publicar un anunci en el Diari Oficial de la Comunitat Valenciana núm. 5769, de data 23 de maig de 2008, i en el diari Las Provincias, de data 16 d'abril de 2008. El Pla de participació pública de l'estudi d'integració paisatgística es va implementar durant el mateix període mitjançant una pàgina web amb accés directe des del web de la corporació, enquestes i panells informatius. Després del pertinent període d'exposició pública, durant el qual es van presentar dues al·legacions que consten en l'expedient administratiu municipal amb l'informe i la resolució corresponent, el Ple de l'Ajuntament el va aprovar provisionalment en data 27 de març de 2009.   
Segon. La documentació està integrada per una memòria informativa i justificativa i per plànols d'informació i d'ordenació. Està acompanyada d'un estudi d'integració paisatgística del Pla especial i projecte bàsic de pont sobre el barranc de Trencacaps, amb el seu estudi d'impacte ambiental.   
En data 11 de juny de 2009 l'Ajuntament d'Alcoi va presentar documentació addicional consistent en un estudi d'impacte ambiental complementari (addenda) i un projecte bàsic de connexió viària entre barris: tram del camí Vell de Batoi.  
Tercer. El Pla especial es formula i tramita a l'empara del que disposa l'article 38.d de la Llei 16/2005, urbanística valenciana (d'ara endavant LUV) i concordants del Reglament d'ordenació i gestió territorial i urbanística (d'ara endavant ROGTU), que estableix com a funció pròpia dels plans especials crear o ampliar reserves de sòl dotacional, com també definir i protegir les infraestructures o vies de comunicació.   
L'objecte del Pla especial és la reserva de sòl per a l'execució d'una infraestructura consistent en un pont sobre el barranc de Trencacaps, com també el vial de connexió des del final d'aquest pont fins al camí antic de Batoi. Cal ressenyar que el projecte bàsic del pont sobre el barranc de Trancacaps està redactat per l'Ajuntament d'Alcoi.   
El sòl afectat pel Pla especial està classificat en el pla general vigent com a sòl no urbanitzable comú, excepte la volada del pont, que es fa sobre sòl no urbanitzable d'especial protecció: vores urbanes.   
La infraestructura així definida s'inclou en la xarxa primària viària, i s'afecta al sistema d'expropiació forçosa. En compliment del que preveu l'article 178.1.c) del ROGTU, consta en l'expedient administratiu certificat de la Intervenció de l'Ajuntament d'Alcoi, de data 20 de març de 2009, acreditatiu de l'existència de saldo de crèdit disponible per a l'adquisició de terrenys.   
Quart. Consta en l'expedient que l'Ajuntament va sol·licitar un informe en data 29 de desembre de 2006 a l'Oficina del Pla de Carreteres de la Conselleria d'Infraestructures i Transport, sense que fins al moment hi haja constància de l'emissió d'aquest.  
En data 2 de juny de 2009 el Servei Territorial d'Ordenació del Territori va sol·licitar un informe a la Confederació Hidrogràfica del Xúquer, a la Direcció General de Territori i Paisatge d'aquesta Conselleria, i va sol·licitar la declaració d'impacte ambiental a la Direcció General de Gestió del Medi Natural.   
En data 11 de juny de 2009 es va traslladar a les direccions generals de Territori i Paisatge i de Gestió del Medi Natural, ambdues de la Conselleria de Medi Ambient, Aigua, Urbanisme i Habitatge, la documentació addicional presentada per l'Ajuntament d'Alcoi, que havia tingut entrada al Servei Territorial d'Ordenació del Territori en data 11 de juny de 2009.   
En data 16 de juny de 2009 la directora general de Gestió del Medi Natural de la Conselleria de Medi Ambient, Aigua, Urbanisme i Habitatge va emetre un informe del tenor següent:   
«El 17.04.09 l'Ajuntament d'Alcoi va remetre al Servei d'Avaluació Ambiental Estratègica el projecte de Pla especial de reserva de sòl del pont sobre el barranc de Trencacaps, estudi d'integració paisatgística, estudi d'impacte ambiental, juntament amb el document de síntesi (en format paper i CD com també l'expedient administratiu, i aquest Servei va realitzar consultes, el 15 de juny de 2009, a la Direcció General de Territori i Paisatge i a l'Àrea d'Espais Naturals), ja que la volada d'aquest pont urbà (llit públic) travessa un sòl classificat com a sòl no urbanitzable d'especial protecció pel vigent planejament i estar afectat pel Paisatge Protegit del Serpis amb un suport intermedi. La mateixa documentació ha sigut remesa per la Direcció Territorial d'Alacant el 03.06.09.»  
El Servei d'Ordenació Sostenible del Medi, en data 16 de juny de 2009, va emetre l'informe següent:   
«Segons la documentació presentada, l'Ajuntament d'Alcoi pretén la creació de nou sòl dotacional, en forma de xarxa viària, mitjançant la construcció d'un pont i els seus accessos, per a salvar el barranc de Trencacaps, la finalitat del qual és dotar d'una nova connexió viària els barris de Santa Rosa i Batoi. El traçat de la nova connexió passa per sòl no urbanitzable, excepte la volada del pont, que es fa sobre sòl no urbanitzable protegit (vores urbanes), segons el PGOU vigent.  
Dins de les alternatives presentades, el promotor tria l'alternativa 2, que recorre l'antic camí de Batoi amb una obra de pas de 63 metres de longitud i un ample útil de 13 metres. La via de comunicació que es pretén que connecte els dos barris parteix de la cota topogràfica 588,60 msnm (intersecció del camí vell de Batoi amb el carrer d'Oliver del barri de Santa Rosa) per a arribar al carrer de Montcabrer del barri de Batoi a la cota 590,01 msnm.  
L'obra de pas consisteix en un pont recte, sobre el barranc de Trencacaps, de dos obertures asimètriques de llums 22,3 i 40,7 m, amb un pendent longitudinal de 0,61%, una altura de la rasant respecte del fons de 18 m, un suport intermedi de 9 m d'altura i un ample útil del tauler de 12 m i un total de 13 m.  
L'àmbit de l'actuació es troba dins de l'Espai Natural Protegit de la Comunitat Valenciana, Paisatge Protegit del Serpis, que preveu la Llei 11/1994, de 27 de desembre, declarat mitjançant el Decret 39/2007, de 13 d'abril, del Consell.  
L'àmbit d'actuació es caracteritza pel seu entorn urbà, amb presència de residus i abocaments al barranc la vegetació de ribera del qual està degradada i confrontant a camps de conreu de secà.  
Segons el Decret 39/2007, l'article 3 estableix que el règim de protecció del paisatge protegit, que serà desenvolupat pel corresponent Pla rector d'ús i gestió de l'espai protegit, està dirigit a les finalitats següents:   
a) Conservar, regenerar si escau, de manera racional i amb les tècniques adequades, i incrementar el valor ecològic, geomorfològic i paisatgístic dels distints hàbitats naturals i seminaturals.   
b) Potenciar el caràcter de la vall fluvial com a connector ecològic, paisatgístic i territorial entre les serres interiors i la costa.   
c) Conservar i millorar els paisatges harmònics generats per la interacció històrica entre el medi natural i l'activitat humana, amb els seus valors ecològics i culturals associats.   
d) D'acord amb el que s'ha exposat anteriorment, restaurar, protegir i conservar el patrimoni cultural, constituït pels elements arqueològics, paleontològics, arquitectònics, etnològics i immaterials que puguen estar presents a la zona.   
e) Promoure la gestió racional i l'ús sostenible dels esmentats recursos ambientals i culturals, en el marc d'una estratègia de desenvolupament sostenible en els àmbits econòmic, social i cultural.   
f) Fomentar l'ús públic de l'espai protegit mitjançant l'estudi, l'ensenyament i el gaudi dels valors ambientals, paisatgístics i culturals. Garantir un espai protegit accessible a totes les persones. Potenciar específicament la utilització de l'antiga via del ferrocarril Alcoi-Gandia com a recurs de primer ordre per a aquest ús públic ordenat, atés el seu caràcter d'eix vertebrador del conjunt.   
g) Integrar l'exercici dels usos econòmics i socials del sòl i dels recursos naturals, tant els presents en l'actualitat com aquells que puguen derivar-se de les finalitats de l'espai protegit, amb els objectius de conservació dels hàbitats, la biodiversitat, el paisatge i els valors culturals.   
h) Aconseguir i mantenir un adequat nivell de quantitat i qualitat de les aigües superficials, tant fluvials com procedents de les fonts i brolladors, i evitar qualsevol actuació que puga ser causa de la seua degradació.   
i) Corregir progressivament els impactes negatius existents sobre els hàbitats i el paisatge, mitjançant la regeneració d'ambients degradats i la intervenció sobre els processos artificials susceptibles de provocar-los.   
j) Fomentar la participació dels distints agents socioeconòmics locals, tant públics com privats, en l'ordenació i la gestió de l'espai protegit.   
k) Fomentar la participació de les universitats i centres d'investigació en la realització d'estudis sobre conservació, gestió i ordenació dels recursos naturals (flora, fauna, geologia, hàbitats i paisatge) del nou espai protegit.  
l) Fomentar, així mateix, la participació de les administracions local i estatal en aquestes matèries, afavorint la coordinació i la concurrència d'iniciatives entre les distintes instàncies administratives amb competències en l'espai protegit.   
Es considera que, segons el Reial decret 9/2008, d'11 de gener, pel qual es modifica el Reglament del domini públic hidràulic, aprovat pel Reial decret 849/1986, d'11 d'abril, «l'execució de qualsevol obra o treball a la zona de policia de llits requerirà autorització administrativa prèvia de l'organisme de conca, sense perjudici dels supòsits especials regulats en aquest reglament. Aquesta autorització serà independent de qualsevol altra que haja de ser atorgada pels distints òrgans de les administracions públiques.   
D'acord amb els continguts i determinacions que conté la documentació que ha servit de base per a l'elaboració d'aquest informe, es considera que aquesta actuació pot ser compatible amb el que estableix el Decret 39/2007, si es compleixen les mesures i les propostes que estableix la documentació presentada.   
Una vegada estudiat pel Servei d'AAE l'instrument de planejament presentat i consultades les administracions públiques afectades, es conclou, a partir del que disposen els articles 3 i 4 de la Llei 9/06, de 28 d'abril, sobre avaluació dels efectes de determinats plans i programes en el medi ambient en relació amb l'annex lI de l'esmentada llei, que no hi ha efectes significatius en el medi ambient, ja que es considera que no hi ha problemes ambientals significatius que hi estiguen relacionats, en tant que el seu objecte és la reserva de sòl per a fer un pont sobre el barranc de Trencacaps, entre els barris de Santa Rosa i Batoi a Alcoi, executant una nova connexió viària que salve el barranc, millorant el camí vell de Batoi i creant un nou sòl dotacional, en forma de xarxa viària, mitjançant la construcció del pont i els seus accessos. Pels motius exposats anteriorment, es considera que l'instrument de planejament proposat no és objecte d'avaluació ambiental.»  
En data 16 de juny de 2009, la Direcció General de Territori i Paisatge va emetre un informe en què es conclou:   
«Per tot això, s'emet aquest informe favorable respecte del Pla especial de reserva de sòl dotacional per a la connexió viària dels barris de Santa Rosa i Batoi, si bé per als futurs projectes de vial i pont caldrà completar l'estudi d'integració aportat en aquest Pla especial amb la documentació especificada en aquest informe, en compliment del que estableix la LOTPP i el RPJECV.»  
En data 24 de juny de 2009 la Confederació Hidrogràfica del Xúquer va emetre un informe en què s'indica:   
«D'acord amb la documentació presentada, es comprova que l'actuació se situa sobre el llit del barranc de Trencacaps, torrent afluent al riu Riquer, per la qual cosa abans de l'execució de les obres del pont s'ha de disposar de l'autorització d'aquest organisme i, a fi d'assegurar que no interferisquen en el règim de corrents, la secció lliure del pont sobre el barranc hauria de tenir capacitat hidràulica suficient per a desaiguar l'avinguda de període de retorn de 500 anys.   
Per tot el que ja s'ha exposat, els efectes que preveu l'article 25.4 del Text refós de la llei d'aigües i l'article 19.2 de la Llei de la Generalitat Valenciana d'ordenació del territori i protecció del paisatge, aquesta Confederació informa favorablement sobre el Pla especial de reserva i estudi d'integració paisatgística del pont que es pretén executar sobre el barranc de Trencacaps o pont urbà entre els barris de Batoi i Santa Rosa al terme municipal d'Alcoi (Alacant), sempre que es complisquen les condicions esmentades en el paràgraf anterior.»  
Cinqué. La Comissió Territorial d'Urbanisme d'Alacant, en la sessió realitzada el dia 29 de juny de 2009, va acordar proposar al conseller de Medi Ambient, Aigua, Urbanisme i Habitatge l'aprovació definitiva del Pla especial de reserva de sòl dotacional per a la connexió viària entre els barris de Santa Rosa i Batoi del municipi d'Alcoi.  
Fonaments jurídics  
Primer. L'objecte d'aquest expedient és la reserva d'un sòl per a l'execució d'una infraestructura, a l'empara del que disposa l'article 38.d) de la LUV, que preveu com a objecte específic dels plans especials la creació o ampliació de reserves de sòl dotacional, com també definir i protegir les infraestructures o vies de comunicació, en relació amb els articles 177 i següents del ROGTU.  
Des d'aquesta perspectiva, pot afirmar-se que l'objecte de l'expedient es considera adequat, i la justificació legal de la seua formulació resulta conforme a les prescripcions que contenen la llei i el reglament esmentats.  
Segon. El procediment seguit per l'Ajuntament resulta conforme al que preceptua l'article 96 de la LUV.  
Tercer. La documentació es considera substancialment completa en els termes que preveu l'esmentat article 76 de la LUV, atés l'objecte del Pla.  
Quart. L'objecte del Pla i les determinacions en què es plasma es consideren en general adequades, sense que siga possible formular objeccions a l'aprovació definitiva de l'expedient des de la perspectiva dels interessos supramunicipals atribuïts a aquesta Conselleria, ni per raons de legalitat, en els termes que preveu l'article 85 de la LUV.  
Es recorda a l'Ajuntament d'Alcoi que, abans de l'aprovació municipal dels projectes de vial i pont, s'ha de completar l'estudi d'integració aportat en aquest Pla especial amb la documentació especificada en l'informe de data 16 de juny de 2009 de la Direcció General de Territori i Paisatge.  
Cinqué. El conseller de Medi Ambient, Aigua, Urbanisme i Habitatge és competent per a resoldre sobre l'aprovació dels plans especials de municipis de 50.000 habitants o més, en els quals, d'acord amb el que disposa la disposició transitòria primera, punt 3, i l'article 38 de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat pel Decret 162/2007, de 21 de setembre, del Consell de la Generalitat.  
Vistos els preceptes legals citats, i la resta de disposicions d'aplicació general i pertinent, de conformitat amb l'Acord de la Comissió Territorial d'Urbanisme d'Alacant de data 29 de juny de 2009, resolc:  
Aprovar definitivament el Pla especial de reserva de sòl dotacional per a la connexió viària entre els barris de Santa Rosa i Batoi del municipi d'Alcoi.  
Contra aquesta resolució, que posa fi a la via administrativa, es podrà interposar un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació, de conformitat amb el que preveu l'article 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això sense perjudici que els interessats puguen interposar qualsevol altre recurs que consideren oportú.  
València, 18 d'agost de 2009.- El conseller de Medi Ambient, Aigua, Urbanisme i Habitatge, p. s. (article 7 del Decret 131/07), la secretària autonòmica de Medi Ambient, Aigua, Urbanisme i Habitatge: María Ángeles Ureña Guillem.